CELEX: 32010R0583
Language: da
Date: 2010-07-01 00:00:00
Title: Kommissionens forordning (EU) nr. 583/2010 af 1. juli 2010 om gennemførelse af Europa-Parlamentets og Rådets direktiv 2009/65/EF for så vidt angår central investorinformation og de betingelser, der skal opfyldes, når central investorinformation eller prospektet udleveres på et andet varigt medium end papir eller via et websted  (EØS-relevant tekst)

10.7.2010   
            
            
               DA
            
            
               Den Europæiske Unions Tidende
            
            
               L 176/1
            
         KOMMISSIONENS FORORDNING (EU) nr. 583/2010
   af 1. juli 2010
   om gennemførelse af Europa-Parlamentets og Rådets direktiv 2009/65/EF for så vidt angår central investorinformation og de betingelser, der skal opfyldes, når central investorinformation eller prospektet udleveres på et andet varigt medium end papir eller via et websted
   (EØS-relevant tekst)
   EUROPA–KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2009/65/EF af 13. juli 2009 om samordning af love og administrative bestemmelser om visse institutter for kollektiv investering i værdipapirer (investeringsinstitutter) (1), særlig artikel 75, stk. 4, artikel 78, stk. 7, og artikel 81, stk. 2, og
   ud fra følgende betragtninger:
   
               (1)
            
            
               Direktiv 2009/65/EF indeholder bestemmelser om de vigtigste principper for udarbejdelse og udlevering af central investorinformation, herunder de krav, der stilles til form og præsentation, mål, de vigtigste aspekter ved de oplysninger, der skal gives, hvem der skal levere oplysninger til hvem, og hvilke metoder der skal anvendes til levering heraf. De nærmere bestemmelser om indhold og form fastsættes dog efterfølgende ved hjælp af gennemførelsesforanstaltninger, som bør være tilstrækkeligt specifikke til at sikre, at investorerne modtager de oplysninger, de har brug for i forhold til særlige fondsstrukturer.
            
         
               (2)
            
            
               En forordning er berettiget, fordi det er den eneste reguleringsform, der kan sikre, at hele indholdet i den centrale investorinformation harmoniseres. Endvidere vil et dokument med central investorinformation blive mere effektivt, hvis det skal opfylde de samme krav i alle medlemsstaterne. Alle berørte parter burde kunne drage fordel af harmoniserede bestemmelser om oplysningernes form og indhold, som sikrer konsekvente og sammenlignelige oplysninger om investeringsmuligheder på markedet for investeringsinstitutter.
            
         
               (3)
            
            
               I nogle tilfælde er det mest effektivt at udlevere central investorinformation ved at give investorer adgang til dokumentet med central investorinformation via et websted eller ved at give den potentielle investor dokumentet med central investorinformation som bilag til et andet dokument. I sådanne tilfælde bør den kontekst, som dokumentet med central investorinformation indgår i, dog ikke skade dokumentet eller give indtryk af, at det er reklamemateriale, eller at det medfølgende reklamemateriale er af samme eller større relevans for detailinvestoren.
            
         
               (4)
            
            
               Det er nødvendigt at sikre, at oplysningerne har et relevant indhold, at de opstilles i en logisk rækkefølge, og at sproget er tilpasset til detailinvestorerne. Derfor bør denne forordning sikre, at dokumentet med central investorinformation appellerer til investorerne, og at dokumentets form, præsentation og sprogbrug gør det lettere at foretage sammenligninger. Denne forordning tilstræber at sikre konsekvens med hensyn til dokumentets form, herunder samme opstilling med identiske overskrifter.
            
         
               (5)
            
            
               Denne forordning indeholder nærmere bestemmelser om indholdet i oplysningerne om investeringsmål og investeringsinstituttets investeringspolitik, således at investorerne let kan fastslå, om en given fond kan forventes at opfylde deres behov. Derfor bør det fremgå af oplysningerne, om der kan forventes afkast i form af kapitaltilvækst, udbetaling af afkast eller en kombination af begge. Beskrivelsen af investeringspolitikken bør give investor oplysning om investeringsinstituttets overordnede mål, og hvordan disse mål skal nås. Det er ikke nødvendigt at nævne alle de finansielle instrumenter, der kan bruges til investering, kun dem, der kan få en væsentlig betydning for investeringsinstituttets resultater.
            
         
               (6)
            
            
               Denne forordning indeholder nærmere bestemmelser om, hvordan investeringens risk/reward-profil skal præsenteres, idet der stilles krav om brug af en syntetisk indikator og et bestemt indhold i tekstuelle beskrivelser af selve indikatoren og risici, som indikatoren ikke tager højde for, men som kan få væsentlig indvirkning på investeringsinstituttets risk/reward-profil. Når bestemmelserne om den syntetiske indikator finder anvendelse, bør der tages hensyn til den metodologi til beregning af den syntetiske indikator, som kompetente myndigheder har udarbejdet inden for rammerne af Det Europæiske Værdipapirtilsynsudvalg. Administrationsselskabet bør analysere de enkelte fondes særlige karakteristika og derefter tage stilling til, hvilke risici der skal oplyses om, således at dokumentet ikke indeholder unødigt mange oplysninger, som detailinvestorer vil finde det vanskeligt at forstå. Endvidere bør der sættes grænser for, hvor meget den tekstuelle beskrivelse af risk/reward-profilen må fylde i dokumentet med central investorinformation. Der bør være mulighed for krydsreferencer til investeringsinstituttets prospekt, hvor de givne risici beskrives nærmere.
            
         
               (7)
            
            
               Det bør sikres, at der er overensstemmelse mellem beskrivelsen af risici i dokumentet med central investorinformation og administrationsselskabets interne risikostyringsprocesser, jf. Kommissionens direktiv 2010/43/EU af 1. juli 2010 om gennemførelse af Europa-Parlamentets og Rådets direktiv 2009/65/EF for så vidt angår organisatoriske krav, interessekonflikter, god forretningsskik, risikostyring og indholdet af aftalen mellem en depositar og et administrationsselskab (2). For at sikre overensstemmelse bør den permanente risikostyringsfunktion eksempelvis, hvis det er relevant, have mulighed for at kontrollere og fremsætte kommentarer til afsnittet om risk/reward-profilen i dokumentet med central investorinformation.
            
         
               (8)
            
            
               Denne forordning indeholder nærmere bestemmelser om den fælles form, som præsentationen og forklaringen af gebyrer, herunder de relevante advarsler, skal have, således at investorerne informeres behørigt om de gebyrer, de skal betale, og om gebyrernes andel af den kapital, som reelt investeres i fonden. Når disse bestemmelser finder anvendelse, bør der tages hensyn til den metodologi til beregning af gebyrer, som kompetente myndigheder har udarbejdet inden for rammerne af Det Europæiske Værdipapirtilsynsudvalg.
            
         
               (9)
            
            
               De nærmere bestemmelser om præsentation af oplysninger om tidligere resultater er baseret på kravene om sådanne oplysninger i Europa-Parlamentets og Rådets direktiv 2004/39/EF af 21. april 2004 om markeder for finansielle instrumenter, om ændring af Rådets direktiv 85/611/EØF og 93/6/EØF samt Europa-Parlamentets og Rådets direktiv 2000/12/EF og om ophævelse af Rådets direktiv 93/22/EØF (3). Ved denne forordning suppleres bestemmelserne i direktiv 2004/39/EF med specifikke krav, som er nødvendige for at harmonisere oplysningerne, således at det bliver lettere at sammenligne forskellige dokumenter med central investorinformation. Denne forordning foreskriver navnlig, at der kun gives oplysning om årligt nettoafkast, og at det skal ske i form af et søjlediagram. Visse aspekter ved søjlediagrammets præsentation bør reguleres, bl.a. de særlige omstændigheder, hvorunder simulerede data kan anvendes.
            
         
               (10)
            
            
               Selv om krydsreferencer til oplysninger givetvis kan være nyttige for investor, er det helt afgørende, at dokumentet med central investorinformation indeholder alle de oplysninger, som er nødvendige for, at investor kan forstå de væsentligste aspekter ved investeringsinstituttet. Hvis krydsreferencer henviser til andet end prospektet og periodiske rapporter, bør det gøres klart, at prospektet og de periodiske rapporter er investors primære kilder til supplerende information, og krydsreferencerne bør ikke bagatellisere deres betydning.
            
         
               (11)
            
            
               Dokumentet med central investorinformation bør kontrolleres og ændres, hvis det er relevant, og lige så ofte, som det er nødvendigt for at sikre, at det fortsat opfylder kravene til central investorinformation, jf. artikel 78, stk. 2, og artikel 79, stk. 1, i direktiv 2009/65/EF. Administrationsselskaber bør i overensstemmelse med god praksis kontrollere dokumentet med central investorinformation, inden de træffer foranstaltninger, som kan forventes at føre til, at et betydeligt antal nye investorer erhverver andele i fonden.
            
         
               (12)
            
            
               Det kan være nødvendigt at tilpasse den centrale investorinformations form og indhold til særlige institutter. Derfor er denne forordnings generelle bestemmelser, som finder anvendelse på alle investeringsinstitutter, udformet således, at der tages højde for den særlige situation, der gør sig gældende for visse typer investeringsinstitutter, dvs. institutter med forskellige investeringsafdelinger eller aktieklasser, med fund-of-funds-struktur eller med master-feeder-struktur, og de institutter, der er struktureret, f.eks. kapitalbeskyttede eller lignende investeringsinstitutter.
            
         
               (13)
            
            
               For så vidt angår investeringsinstitutter med forskellige aktieklasser, bør der ikke stilles krav om et særskilt dokument med central investorinformation for de enkelte aktieklasser, forudsat at investorernes interesser ikke bringes i fare. Nærmere oplysninger om to eller flere klasser må kun samles i et enkelt dokument med central investorinformation, hvis det kan ske uden at gøre dokumentet for kompliceret eller langt. En anden mulighed er at vælge en repræsentativ klasse, men det forudsætter, at der er tilstrækkelig lighed mellem klasserne, således at oplysningerne om den repræsentative klasse er redelige, tydelige og ikke-vildledende i forhold til den repræsenterede klasse. Når det besluttes, om oplysningerne ved brug af en repræsentativ klasse er redelige, tydelige og ikke-vildledende, bør der tages hensyn til investeringsinstituttets karakteristika, forskellene mellem de enkelte klasser, og de valgmuligheder, som den enkelte investor eller investorgruppe har.
            
         
               (14)
            
            
               I forbindelse med en fund-of-funds skal der være den rigtige balance mellem oplysningerne om det investeringsinstitut, som investor investerer i, og instituttets underliggende fonde. Dokumentet med central investorinformation for en fund-of-funds bør derfor udarbejdes ud fra den betragtning, at investor ikke ønsker eller ikke har behov for nærmere oplysninger om de forskellige træk ved de underliggende fonde, som under alle omstændigheder må forventes at variere fra tid til anden, hvis investeringsinstituttet administreres aktivt. Men for at dokumentet med central investorinformation kan give reelle oplysninger om en given fund-of-funds mål og investeringspolitik, risikofaktorer og gebyrstruktur, skal de underliggende fondes karakteristika være gennemsigtige.
            
         
               (15)
            
            
               I forbindelse med master-feeder-strukturer bør beskrivelsen af feeder-instituttets risk/reward-profil ikke adskille sig væsentligt fra beskrivelsen i det tilsvarende afsnit i master-instituttets dokument med central investorinformation, således at feeder-instituttet kan kopiere oplysninger fra master-instituttets dokument med central investorinformation, hvis det er relevant. Disse oplysninger bør dog suppleres med relevante forklaringer eller tilpasses behørigt, hvis feeder-instituttet ligger inde med supplerende aktiver, som kan ændre risikoprofilen i forhold til master-instituttet, og der skal tages højde for de risici, der er forbundet med de pågældende supplerende aktiver, f.eks. hvis der gøres brug af derivater. Feeder-instituttets investorer bør informeres om de samlede omkostninger ved investering i feeder- og master-instituttet.
            
         
               (16)
            
            
               I forbindelse med strukturerede investeringsinstitutter, f.eks. kapitalbeskyttede eller andre lignende investeringsinstitutter, stilles der krav om potentielle resultatscenarier i stedet for oplysninger om tidligere resultater. Potentielle resultatscenarier indebærer beregning af det forventede afkast under hypotetiske gunstige, negative eller neutrale markedsforhold. De pågældende scenarier bør udvælges således, at de giver et reelt billede af alle de mange resultater, formlen giver mulighed for.
            
         
               (17)
            
            
               Hvis central investorinformation og prospektet skal udleveres på et andet varigt medium end papir eller via et websted, er det nødvendigt at træffe yderligere foranstaltninger med henblik på investorbeskyttelse, således at investorerne modtager oplysningerne i en form, som er relevant for deres behov, at de udleverede oplysningers integritet bevares, at ændringer, som gør oplysningerne sværere at forstå og mindre hensigtsmæssige, forebygges, og uautoriserede personer forhindres i at manipulere eller ændre oplysningerne. Denne forordning indeholder en henvisning til bestemmelserne om varige medier i Kommissionens direktiv 2006/73/EF af 10. august 2006 om gennemførelse af Europa-Parlamentets og Rådets direktiv 2004/39/EF for så vidt angår de organisatoriske krav til og betingelserne for drift af investeringsselskaber samt definitioner af begreber med henblik på nævnte direktiv (4) for at sikre ligebehandling af investorer og lige konkurrencevilkår i de finansielle sektorer.
            
         
               (18)
            
            
               For at give administrationsselskaber og investeringsselskaber mulighed for at tilpasse sig til de nye krav i denne forordning på en effektiv måde, bør startdatoen for denne forordnings anvendelse afstemmes efter gennemførelsen af direktiv 2009/65/EF.
            
         
               (19)
            
            
               Det Europæiske Værdipapirudvalg, der blev oprettet ved Kommissionens afgørelse 2009/77/EF (5), er hørt om tekniske spørgsmål.
            
         
               (20)
            
            
               Foranstaltningerne i denne forordning er i overensstemmelse med udtalelse fra Det Europæiske Værdipapirudvalg —
            
         VEDTAGET DENNE FORORDNING:
   KAPITEL I
   GENSTAND OG GENERELLE PRINCIPPER
   Artikel 1
   Genstand
   I denne forordning fastsættes gennemførelsesbestemmelser til artikel 75, stk. 2, artikel 78, stk. 2-5, og artikel 81, stk. 1, i direktiv 2009/65/EF.
   Artikel 2
   Generelle principper
   1.   Denne forordnings krav finder anvendelse på administrationsselskaber, for så vidt angår de investeringsinstitutter, de administrerer.
   2.   Denne forordning finder anvendelse på investeringsselskaber, som ikke har udpeget et administrationsselskab, der er godkendt i henhold til direktiv 2009/65/EF.
   Artikel 3
   Principper vedrørende dokumentet med central investorinformation
   1.   Denne forordning giver en udtømmende beskrivelse af form og indhold, for så vidt angår det dokument, der indeholder central investorinformation (i det følgende benævnt »dokument med central investorinformation«). Medmindre andet følger af denne forordning, medtages andre informationer og erklæringer ikke.
   2.   Central investorinformation skal være redelig og tydelig og må ikke være vildledende.
   3.   Dokumentet med central investorinformation udleveres på en sådan måde, at investorerne kan skelne mellem dokumentet og andet materiale. Det må navnlig ikke foreligge eller leveres på en sådan måde, at det kan forventes at foranledige investorerne til at anse det for mindre vigtigt end anden information om investeringsinstituttet og instituttets risici og fordele.
   KAPITEL II
   CENTRAL INVESTORINFORMATION — FORM OG PRÆSENTATION
   AFDELING 1
   Dokumentets titel, oplysningernes rækkefølge og afsnittenes overskrifter
   Artikel 4
   Dokumentets titel og indhold
   1.   Indholdet i dokumentet med central investorinformation opstilles i den rækkefølge, der er angivet i stk. 2-13.
   2.   Titlen »Central investorinformation« anbringes tydeligt, øverst på den første side i dokumentet med central investorinformation.
   3.   Direkte under titlen følger en forklaring. Den lyder således:
   
      »Dette dokument indeholder central investorinformation om denne fond. Dokumentet er ikke markedsføringsmateriale. Oplysningerne er lovpligtige og har til formål at gøre det lettere at forstå fondens opbygning og de risici, der er forbundet med at investere i fonden. De tilrådes at læse dokumentet for at kunne træffe en kvalificeret beslutning om eventuel investering«.
   
   4.   Investeringsinstituttets identifikation, herunder aktieklasse eller investeringsafdeling heraf, angives tydeligt. I tilfælde af investeringsafdelinger eller aktieklasser anføres investeringsinstituttets navn efter afdelingens eller aktieklassens navn. Eventuelle kodenumre, som identificerer investeringsinstituttet, investeringsafdelingen eller aktieklassen, indgår som en del af investeringsinstituttets identifikation.
   5.   Administrationsselskabets navn anføres.
   6.   Hvis administrationsselskabet af retlige, administrative eller markedsføringsmæssige årsager indgår som en del af en gruppe, kan den pågældende gruppes navn også anføres. Corporate branding kan medtages, forudsat at det ikke hindrer investoren i at forstå de centrale aspekter ved investeringen eller begrænser mulighederne for at sammenligne investeringsprodukter.
   7.   Afsnittet »Mål og investeringspolitik« i dokumentet med central investorinformation indeholder de oplysninger, der er omhandlet i denne forordnings kapitel III, afdeling 1.
   8.   Afsnittet »Risk/reward-profil« i dokumentet med central investorinformation indeholder de oplysninger, der er omhandlet i denne forordnings kapitel III, afdeling 2.
   9.   Afsnittet »Gebyrer« i dokumentet med central investorinformation indeholder de oplysninger, der er omhandlet i denne forordnings kapitel III, afdeling 3.
   10.   Afsnittet »Tidligere resultater« i dokumentet med central investorinformation indeholder de oplysninger, der er omhandlet i denne forordnings kapitel III, afdeling 4.
   11.   Afsnittet »Praktiske oplysninger« i dokumentet med central investorinformation indeholder de oplysninger, der er omhandlet i denne forordnings kapitel III, afdeling 5.
   12.   De nærmere oplysninger om godkendelse skal svare til følgende erklæring:
   
      »Denne fond er godkendt i [medlemsstatens navn] og reguleres af [den kompetente myndigheds identitet]«.
   
   Hvis investeringsinstituttet administreres af et administrationsselskab, som udøver rettigheder i henhold til artikel 16 i direktiv 2009/65/EF, tilføjes følgende erklæring:
   
      »[Administrationsselskabets navn] er godkendt i [medlemsstatens navn] og reguleres af [den kompetente myndigheds identitet]«.
   
   13.   Oplysningerne om offentliggørelse skal svare til følgende erklæring:
   
      »Denne centrale investorinformation er korrekt pr. [datoen for offentliggørelse]«.
   
   AFDELING 2
   Sprog, længde og præsentation
   Artikel 5
   Præsentation og sprog
   1.   Et dokument med central investorinformation skal:
   
               a)
            
            
               præsenteres og opstilles således, at det er letlæseligt, med brug af læservenlige karakterstørrelser
            
         
               b)
            
            
               foreligge i skriftlig form og være formuleret tydeligt, således at det letter investors forståelse af den information, der videregives, navnlig:
               
                           i)
                        
                        
                           med brug af tydelige, kortfattede og letforståelige vendinger
                        
                     
                           ii)
                        
                        
                           uden fagjargon
                        
                     
                           iii)
                        
                        
                           uden fagudtryk, når de kan erstattes af almindelige ord
                        
                     
         
               c)
            
            
               fokusere på den centrale information, som investor har brug for.
            
         2.   Brug af farver må ikke gøre oplysningerne mindre forståelige, når dokumentet med central investorinformation printes eller fotokopieres i sort/hvid.
   3.   Brug af corporate branding for administrationsselskabet eller den gruppe, det tilhører, må hverken distrahere investor og sløre teksten.
   Artikel 6
   Længde
   Dokumentet med central investorinformation må højst fylde to A4-sider i trykt udgave.
   KAPITEL III
   INDHOLDET I DE ENKELTE AFSNIT I DOKUMENTET MED CENTRAL INVESTORINFORMATION
   AFDELING 1
   Mål og investeringspolitik
   Artikel 7
   Beskrivelsens nærmere indhold
   1.   Afsnittet »Mål og investeringspolitik« i dokumentet med central investorinformation omfatter de væsentlige træk ved investeringsinstituttet, som investor bør informeres om, også selv om de ikke indgår i prospektets beskrivelse af mål og investeringspolitik, herunder:
   
               a)
            
            
               de vigtigste kategorier af finansielle instrumenter, som der kan investeres i
            
         
               b)
            
            
               den mulighed, at investor kan indløse andele i investeringsinstituttet på anfordring, med en nærmere angivelse af den hyppighed, hvormed andele handles
            
         
               c)
            
            
               hvorvidt investeringsinstituttet har et særligt mål i forhold til eventuelle industrielle, geografiske eller andre markedsspecifikke sektorer eller i forhold til specifikke kategorier af aktiver
            
         
               d)
            
            
               om investeringsinstituttet giver mulighed for skønsmæssige valg i forbindelse med de særlige investeringer, der skal foretages, og om denne metode omfatter eller forudsætter en henvisning til et benchmark, og i givet fald hvilket
            
         
               e)
            
            
               om udbytte udbetales eller geninvesteres.
            
         Med henblik på litra d) angives det, hvis metoden forudsætter en henvisning til et benchmark, i hvilket omfang der er mulighed for fleksibilitet i forhold til det pågældende benchmark; hvis investeringsinstituttet har sat et mål for indeksbasering, angives det.
   2.   Beskrivelsen i stk. 1 indeholder, hvis det er relevant, følgende oplysninger:
   
               a)
            
            
               hvis investeringsinstituttet investerer i obligationer, en angivelse af, om obligationerne er udstedt af virksomheder, staten eller andre enheder, og, hvis det er relevant, af eventuelle mindstekrav til rating
            
         
               b)
            
            
               hvis investeringsinstituttet er en struktureret fond, en kort gennemgang af alle de aspekter, der er nødvendige for at få en korrekt forståelse af afkastet og af de faktorer, som forventes at blive udslagsgivende for resultatet, herunder, hvis det er nødvendigt, henvisninger til nærmere oplysninger i prospektet om algoritmen og dens funktionsmåde
            
         
               c)
            
            
               hvis valget af aktiver styres af bestemte kriterier, en gennemgang af disse kriterier, f.eks. »vækst«, »værdi« eller »stort udbytte«
            
         
               d)
            
            
               hvis der gøres brug af særlige formueforvaltningsteknikker, f.eks. hedging, arbitrage eller gearing, en kort gennemgang af de faktorer, som forventes at være udslagsgivende for investeringsinstituttets resultat
            
         
               e)
            
            
               hvis omkostningerne ved porteføljetransaktioner kan forventes at få en væsentlig indvirkning på afkastet som følge af den strategi, investeringsinstituttet har vedtaget, en angivelse af, at det er tilfældet, samtidig med at det fremhæves, at omkostninger ved porteføljetransaktioner afholdes over fondens aktiver i tillæg til de gebyrer, der er omhandlet i dette kapitels afdeling 3
            
         
               f)
            
            
               hvis der angives en anbefalet mindsteperiode for besiddelse af andele i investeringsinstituttet enten i prospektet eller i eventuelt markedsføringsmateriale, eller hvis det anføres, at en mindsteperiode er et vigtigt aspekt ved investeringsstrategien, en erklæring med følgende ordlyd:
            
         
      »Anbefaling: Denne fond er muligvis ikke egnet for investorer, som planlægger at trække deres penge ud inden for [tidsperiode]«.
   
   3.   I forbindelse med de oplysninger, der er omhandlet i stk. 1 og 2, skelnes der mellem de brede investeringskategorier, jf. stk. 1, litra a) og c), og stk. 2, litra a), og den metode, administrationsselskaberne skal anvende i forbindelse med disse investeringer, jf. stk. 1, litra d), og stk. 2, litra b), c) og d).
   4.   Afsnittet »Mål og investeringspolitik« i dokumentet med central investorinformation kan indeholde andre oplysninger end dem, der er opført i stk. 2, herunder en beskrivelse af investeringsinstituttets investeringsstrategi, hvis oplysningerne er nødvendige for at give en passende beskrivelse af investeringsinstituttets mål og investeringsstrategi.
   AFDELING 2
   Risk/reward-profil
   Artikel 8
   Gennemgang af potentielle risici og rewards, herunder brug af en indikator
   1.   Afsnittet »Risk/reward-profil« i dokumentet med central investorinformation omfatter en syntetisk indikator, suppleret med:
   
               a)
            
            
               en beskrivelse med ord af indikatoren og dens vigtigste begrænsninger
            
         
               b)
            
            
               en beskrivelse med ord af risici, som er væsentlige for investeringsinstituttet, men som den syntetiske indikator ikke tager tilstrækkelig højde for.
            
         2.   Den syntetiske indikator i stk. 1 består af en række kategorier på en numerisk skala, hvor investeringsinstituttet er tilknyttet en af kategorierne. Beskrivelsen af den syntetiske indikator skal opfylde kravene i bilag I.
   3.   Beregningen af den syntetiske indikator i stk. 1 og eventuelle senere ændringer dokumenteres i tilstrækkeligt omfang.
   Administrationsselskaberne opbevarer fortegnelser over disse beregninger i en periode på mindst fem år. Perioden forlænges til fem år efter forfald i forbindelse med strukturerede fonde.
   4.   Beskrivelsen med ord, jf. stk. 1, litra a), skal indeholde følgende oplysninger:
   
               a)
            
            
               en erklæring om, at historiske data som dem, der anvendes til at beregne den syntetiske indikator, ikke nødvendigvis giver et pålideligt billede af investeringsinstituttets fremtidige risikoprofil
            
         
               b)
            
            
               en erklæring om, at den angivne risk/reward-kategori ikke nødvendigvis forbliver uændret, og at kategoriseringen af investeringsinstituttet kan ændre sig med tiden
            
         
               c)
            
            
               en erklæring om, at den laveste kategori ikke er ensbetydende med en risikofri investering
            
         
               d)
            
            
               en kort redegørelse for, hvorfor investeringsinstituttet befinder sig i en bestemt kategori
            
         
               e)
            
            
               nærmere oplysninger om karakteren, timingen og omfanget af eventuel kapitalgaranti eller -beskyttelse, som investeringsinstituttet tilbyder, herunder de potentielle virkninger, hvis andele indløses uden for garanti- eller beskyttelsesperioden.
            
         5.   Beskrivelsen med ord, jf. stk. 1, litra b), skal indeholde følgende oplysninger:
   
               a)
            
            
               kreditrisiko, hvis en væsentlig del af investeringen omfatter obligationer
            
         
               b)
            
            
               likviditetsrisiko, hvis en væsentlig del af investeringen omfatter finansielle instrumenter, som i sig selv er tilstrækkeligt likvide, men som under visse omstændigheder kan have et ret lavt likviditetsniveau, hvilket har indvirkning på niveauet for investeringsinstituttets likviditetsrisiko som helhed
            
         
               c)
            
            
               modpartsrisiko, hvis en fond er omfattet af en garanti fra tredjemand, eller hvis investeringseksponeringen i væsentligt omfang er opnået gennem en eller flere aftaler med tredjemand
            
         
               d)
            
            
               operationelle risici og risici forbundet med opbevaring af aktiver
            
         
               e)
            
            
               følgerne af finansielle teknikker, jf. artikel 50, stk. 1, litra g), i direktiv 2009/65/EF, som f.eks. derivataftaler, for investeringsinstituttets risikoprofil, hvis sådanne teknikker anvendes til at opnå, øge eller begrænse eksponering i forhold til underliggende aktiver.
            
         Artikel 9
   Principper for identificering, beskrivelse og præsentation af risici
   De risici, der er omhandlet i artikel 8, stk. 1, litra b), identificeres og beskrives i overensstemmelse med den interne proces, som investeringsinstituttets administrationsselskab har indført til at identificere, måle og føre tilsyn med risici, jf. direktiv 2010/43/EU. Hvis administrationsselskaber administrerer mere end et investeringsinstitut, identificeres og beskrives de givne risici på en konsekvent måde.
   AFDELING 3
   Gebyrer
   Artikel 10
   Præsentation af gebyrer
   1.   Afsnittet »Gebyrer« i dokumentet med central investorinformation indeholder en præsentation af gebyrer i form af en tabel, jf. bilag II.
   2.   Tabellen i stk. 1 udfyldes i overensstemmelse med følgende krav:
   
               a)
            
            
               Indtrædelses- og udtrædelsesgebyrerne svarer hver for sig det beløb udtrykt i procent, som maksimalt kan trækkes fra investors kapitalforpligtelse over for investeringsinstituttet.
            
         
               b)
            
            
               Et enkelt tal viser de gebyrer, der afholdes af investeringsinstituttet i løbet af et år, dvs. de »løbende gebyrer«, som svarer til samtlige årlige gebyrer og andre betalinger, der afholdes over investeringsinstituttets aktiver i den definerede periode, og er baseret på beløbene for det foregående år.
            
         
               c)
            
            
               I tabellen opføres og beskrives eventuelle gebyrer, som investeringsinstituttet afholder under visse særlige omstændigheder, gebyrets beregningsgrundlag, og hvornår gebyret finder anvendelse.
            
         Artikel 11
   Beskrivelse af gebyrer og en erklæring om gebyrernes indvirkning
   1.   Afsnittet »Gebyrer« skal indeholde en beskrivelse med ord af alle de gebyrer, der er opført i tabellen, herunder følgende oplysninger:
   
               a)
            
            
               om indtrædelses- og udtrædelsesgebyrer:
               
                           i)
                        
                        
                           Det skal fremgå tydeligt, at gebyrerne altid er maksimumsbeløb, for i nogle tilfælde betaler investor muligvis mindre.
                        
                     
                           ii)
                        
                        
                           Der tilføjes en erklæring om, at investor kan få oplyst de faktiske indtrædelses- og udtrædelsesgebyrer ved henvendelse til investors finansielle rådgiver eller distributør
                        
                     
         
               b)
            
            
               om »løbende gebyrer«, hvor der tilføjes en erklæring om, at de løbende gebyrer er baseret på det foregående års udgifter, dvs. for året, der slutter i [måned/år], og at beløbet derfor kan variere fra år til år.
            
         2.   Afsnittet om »Gebyrer« skal indeholde en erklæring om gebyrernes indvirkning, hvoraf det tydeligt fremgår, at de gebyrer, investor betaler, anvendes til at afholde investeringsinstituttets løbende omkostninger, herunder omkostninger i forbindelse med investeringsinstituttets markedsføring og distribution, og at disse gebyrer begrænser investeringens potentielle vækst.
   Artikel 12
   Yderligere krav
   1.   Samtlige led i gebyrstrukturen skal præsenteres så tydeligt som muligt, således at investor kan vurdere gebyrernes samlede indvirkning.
   2.   Hvis omkostningerne ved porteføljetransaktioner kan forventes at få en væsentlig indvirkning på afkastet som følge af den strategi, investeringsinstituttet har vedtaget, angives det i afsnittet »Mål og investeringspolitik«, jf. artikel 7, stk. 2, litra e).
   3.   Resultatbetingede honorarer oplyses i overensstemmelse med artikel 10, stk. 2, litra c). Resultatbetingede honorarer afholdt af investeringsinstituttet i det foregående regnskabsår angives i procent.
   Artikel 13
   Særlige tilfælde
   1.   Hvis et nyt investeringsinstitut ikke kan opfylde kravene i artikel 10, stk. 2, litra b), og artikel 11, stk. 1, litra b), fastsættes de løbende gebyrer skønsmæssigt på grundlag af de samlede forventede gebyrer.
   2.   Stk. 1 finder ikke anvendelse i følgende tilfælde:
   
               a)
            
            
               for fonde, som opkræver et fast samlet gebyr, og her angives det pågældende beløb i stedet
            
         
               b)
            
            
               for fonde, som fastsætter et loft eller maksimum for det beløb, der kan opkræves, og her angives det pågældende beløb i stedet, forudsat at administrationsselskabet forpligter sig til at respektere det offentliggjorte beløb og afholde eventuelle omkostninger, som ellers ville forårsage en overskridelse heraf.
            
         Artikel 14
   Krydsreferencer
   Afsnittet »Gebyrer« indeholder, hvis det er relevant, krydsreferencer til de dele i investeringsinstituttets prospekt, hvor der kan findes nærmere oplysninger om gebyrer, herunder om resultatbetingede honorarer og deres beregning.
   AFDELING 4
   Tidligere resultater
   Artikel 15
   Præsentation af tidligere resultater
   1.   Investeringsinstituttets tidligere resultater præsenteres i et søjlediagram, der viser investeringsinstituttets resultater i de seneste ti år.
   Søjlediagrammet i første afsnit skal være af en sådan størrelse, at det er letlæseligt, men må under ingen omstændigheder fylde mere end en halv side i dokumentet med central investorinformation.
   2.   Investeringsinstitutter, hvis tidligere resultater strækker sig over færre end fem hele kalenderår, præsenterer kun resultaterne i de seneste fem år.
   3.   År uden data vises som tomme felter, kun med angivelse af datoen.
   4.   Hvis investeringsinstitutter endnu ikke råder over data om tidligere resultater for et helt kalenderår, indsættes der en forklaring om, at der ikke foreligger tilstrækkelige data til at give investor nyttige oplysninger om tidligere resultater.
   5.   Søjlediagrammet suppleres med tydelige anmærkninger, som:
   
               a)
            
            
               advarer om, at diagrammet har en begrænset værdi som indikator for fremtidige resultater
            
         
               b)
            
            
               kort viser, hvilke gebyrer og honorarer der indgår i eller er udeladt fra beregningen af tidligere resultater
            
         
               c)
            
            
               angiver, i hvilket år fonden blev oprettet
            
         
               d)
            
            
               angiver, i hvilken valuta de tidligere resultater er beregnet.
            
         Kravene i litra b) finder ikke anvendelse på investeringsinstitutter, som ikke opkræver ind- og udtrædelsesgebyrer.
   6.   Dokumentet med central investorinformation indeholder ikke oplysninger om tidligere resultater i dele af det indeværende kalenderår.
   Artikel 16
   Metodologi til beregning af tidligere resultater
   Tidligere resultater beregnes på grundlag af nettoværdien af investeringsinstituttets aktiver og ud fra den antagelse, at fonden har geninvesteret eventuel indtjening, som kan distribueres.
   Artikel 17
   Konsekvenser og behandling af væsentlige ændringer
   1.   Selv om der opstår væsentlige ændringer i investeringsinstituttets mål og investeringspolitik i den periode, som søjlediagrammet i artikel 15 omfatter, skal søjlediagrammet fortsat vise investeringsinstituttets tidligere resultater forud for de pågældende væsentlige ændringer.
   2.   Perioden forud for de væsentlige ændringer, jf. stk. 1, vises i søjlediagrammet med en tydelig advarsel om, at resultaterne blev opnået under omstændigheder, som ikke længere gør sig gældende.
   Artikel 18
   Brug af et benchmark ved siden af tidlige resultater
   1.   Hvis der henvises til et benchmark i afsnittet »Mål og investeringspolitik« i dokumentet om central investorinformation, indsættes der i diagrammet en søjle med det pågældende benchmarks tidligere resultater ved siden af hver enkelt søjle med investeringsinstituttets tidligere resultater.
   2.   Investeringsinstitutter, som ikke råder over data om tidligere resultater i de krævede fem eller ti år, indsætter ikke et benchmark for de år, hvor investeringsinstituttet ikke eksisterede.
   Artikel 19
   Brug af »simulerede« data for tidligere resultater
   1.   Simulerede resultaterne for perioden før, der forelå data, er kun tilladt i følgende tilfælde, forudsat at de bruges på en redelig, tydelig og ikke-vildledende måde:
   
               a)
            
            
               Et eksisterende investeringsinstitut eller en eksisterende investeringsafdeling kan simulere resultaterne for en ny aktieklasse ved hjælp af resultaterne for en anden klasse, forudsat at de to klasser ikke adskiller sig væsentligt fra hinanden med hensyn til, i hvilket omfang de deltager i investeringsinstituttets aktiver.
            
         
               b)
            
            
               Et feeder-institut kan simulere sine resultater ved hjælp af master-instituttets resultater, forudsat at en af følgende betingelser er opfyldt:
               
                           i)
                        
                        
                           Feeder-instituttet har i henhold til sin strategi og sine mål kun tilladelse til at ligge inde med andele i master-instituttet og supplerende likvide aktiver.
                        
                     
                           ii)
                        
                        
                           Feeder-instituttets karakteristika adskiller sig ikke væsentligt fra master-instituttets.
                        
                     
         2.   Hvis resultaterne er simuleret som omhandlet i stk. 1, angives det tydeligt i søjlediagrammet.
   3.   Hvis et investeringsinstitut ændrer retlig status, men fortsat er etableret i samme medlemsstat, forbliver data om resultater kun uændrede, hvis den kompetente myndighed i medlemsstaten med rimelighed vurderer, at den ændrede status ikke har konsekvenser for investeringsinstituttets resultater.
   4.   I tilfælde af fusioner som omhandlet i artikel 2, stk. 1, litra p), nr. i) og iii), i direktiv 2009/65/EF beholdes kun de data, der vedrører det fortsættende investeringsinstituts tidligere resultater, i dokumentet med central investorinformation.
   AFDELING 5
   Praktiske oplysninger og krydsreferencer
   Artikel 20
   Indholdet i afsnittet »Praktiske oplysninger«
   1.   Afsnittet »Praktiske oplysninger« i dokumentet med central investorinformation, indeholder følgende oplysninger, som er relevante for investorer i alle de medlemsstater, hvor investeringsinstituttet markedsføres:
   
               a)
            
            
               depositarens navn
            
         
               b)
            
            
               hvor og hvordan der kan indhentes yderligere oplysninger om investeringsinstituttet, kopier af prospektet og den seneste årsberetning og efterfølgende halvårsberetning, herunder på hvilket eller hvilke sprog dokumenterne foreligger, og at de kan rekvireres gratis
            
         
               c)
            
            
               hvor og hvordan andre praktiske oplysninger kan indhentes, herunder hvor de seneste priser på andele kan findes
            
         
               d)
            
            
               en erklæring om, at skattelovgivningen i investeringsinstituttets hjemland kan få indvirkning på investors personlige skattemæssige stilling
            
         
               e)
            
            
               følgende erklæring:
            
         
      »[Indsæt investerings- eller administrationsselskabets navn] drages kun til ansvar for oplysninger i dette dokument, hvis de er vildledende, unøjagtige eller ikke i overensstemmelse med de relevante dele i investeringsinstituttets prospekt«.
   
   2.   Hvis dokumentet med central investorinformation vedrører en afdeling af et investeringsinstitut, omfatter afsnittet »Praktiske oplysninger« de oplysninger, der er omhandlet i artikel 25, stk. 2, herunder oplysninger om investors ret til at veksle mellem afdelinger.
   3.   Afsnittet »Praktiske oplysninger« i dokumentet med central investorinformation skal, hvis det er relevant, indeholde de oplysninger om aktieklasser, som kræves i artikel 26.
   Artikel 21
   Brug af krydsreferencer til andre informationskilder
   1.   Krydsreferencer til andre informationskilder, herunder prospektet og års- eller halvårsberetninger, kan medtages i dokumentet med central investorinformation, forudsat at alle oplysninger, som er afgørende for investorernes forståelse af de væsentligste aspekter ved investeringen, medtages i selve dokumentet med central investorinformation.
   Krydsreferencer til investeringsinstituttets eller administrationsselskabets websted er tilladt, herunder til den del af et sådant websted, som indeholder prospektet og de periodiske beretninger.
   2.   Krydsreferencerne i stk. 1 skal lede investor frem til det specifikke afsnit i den relevante informationskilde. Der kan anvendes flere forskellige krydsreferencer i dokumentet med central investorinformation, men de skal begrænses til et minimum.
   AFDELING 6
   Gennemgang og revision af dokumentet med central investorinformation
   Artikel 22
   Gennemgang af central investorinformation
   1.   Administrationsselskaber og investeringsselskaber sikrer, at central investorinformation gennemgås mindst én gang hver tolvte måned.
   2.   Oplysningerne gennemgås forud for forslag om ændring af prospektet, fondsbestemmelserne eller investeringsselskabets vedtægter, hvis ændringerne ikke er gennemgået som omhandlet i stk. 1.
   3.   Oplysningerne gennemgås forud for eller efter ændringer, som anses for væsentlige i forhold til de oplysninger, der indgår i dokumentet med central investorinformation.
   Artikel 23
   Offentliggørelse af den reviderede udgave
   1.   Hvis en gennemgang som nævnt i artikel 22 viser, at det er nødvendigt at foretage ændringer i dokumentet med central investorinformation, gøres den reviderede udgave straks tilgængelig.
   2.   Hvis der forventes ændringer i dokumentet med central investorinformation som følge af en beslutning, som administrationsselskabet har truffet, herunder ændringer i prospektet, fondsbestemmelserne eller investeringsselskabets vedtægter, gøres den reviderede udgave af dokumentet med central investorinformation tilgængelig, før ændringerne træder i kraft.
   3.   Dokumenter med central investorinformation, som omfatter en behørigt revideret præsentation af investeringsinstituttets tidligere resultater, gøres tilgængelige senest 35 arbejdsdage efter den 31. december hvert år.
   Artikel 24
   Væsentlige ændringer i gebyrstrukturen
   1.   Oplysningerne om gebyrer skal give et korrekt billede af eventuelle ændringer i gebyrstrukturen, som fører til en forhøjelse af det maksimalt tilladte beløb for engangsgebyrer, der afholdes direkte af investor.
   2.   Hvis de »løbende gebyrer«, som beregnet i overensstemmelse med artikel 10, stk. 2, litra b), ikke længere er pålidelige, fastsætter administrationsselskabet i stedet et skønsmæssigt tal for de »løbende gebyrer«, som med rimelighed kan anses for at være indikativt for det beløb, investeringsselskabet kan forventes at skulle betale fremover.
   Der gives oplysning om det ændrede grundlag ved hjælp af følgende erklæring:
   
      »Tallet for de løbende gebyrer er et skøn. [Indsæt en kort beskrivelse af, hvorfor der anvendes et skøn frem for et ex-post tal.] Nærmere oplysninger om gebyrerne findes i investeringsinstituttets årsberetninger for de enkelte regnskabsår«.
   
   KAPITEL IV
   INVESTERINGSINSTITUTTER MED SÆRLIGE STRUKTURER
   AFDELING 1
   Investeringsafdelinger
   Artikel 25
   Investeringsafdelinger
   1.   Hvis investeringsinstitutter består af en eller flere investeringsafdelinger, udarbejdes der et særskilt dokument med central investorinformation om de enkelte afdelinger.
   2.   Afsnittet »Praktiske oplysninger« i de dokumenter med central investorinformation, der er nævnt i stk. 1, giver information om følgende:
   
               a)
            
            
               at dokumentet med central investorinformation indeholder en beskrivelse af en afdeling af et investeringsinstitut, og, hvis det er tilfældet, at prospektet og de periodiske rapporter udarbejdes for hele det investeringsinstitut, der er nævnt i begyndelsen af dokumentet med central investorinformation
            
         
               b)
            
            
               hvorvidt de enkelte afdelingers aktiver og passiver er adskilt ved lov, og hvilke konsekvenser det kan få for investor
            
         
               c)
            
            
               hvorvidt investor har ret til at ombytte sin investering i andele i en afdeling med andele i en anden afdeling, og hvor der i givet fald kan indhentes oplysning om, hvordan denne ret udøves.
            
         3.   Hvis administrationsselskabet fastsætter et gebyr, som investor skal betale for at ombytte sin investering, jf. stk. 2, litra c), og det pågældende gebyr adskiller sig fra standardgebyret for køb og salg af andele, angives gebyret separat i afsnittet »Gebyrer« i dokumentet med central investorinformation.
   AFDELING 2
   Aktieklasser
   Artikel 26
   Dokument med central investorinformation for aktieklasser
   1.   Hvis investeringsinstitutter består af flere end én andels- eller aktieklasse, udarbejdes der et dokument med central investorinformation om de enkelte andels- eller aktieklasser.
   2.   Central investorinformation, som er relevant for to eller flere klasser i det samme investeringsinstitut, kan samles i et enkelt dokument med central investorinformation, forudsat at det endelige dokument opfylder alle kravene i kapitel II, afdeling 2, herunder kravet om længde.
   3.   Administrationsselskabet kan vælge at lade én klasse repræsentere én eller flere andre klasser i investeringsinstituttet, forudsat at valget er redeligt, tydeligt og ikke-vildledende for potentielle investorer i de andre klasser. I sådanne tilfælde skal afsnittet »Risiko/reward-profil« i dokumentet med central investorinformation indeholde en beskrivelse af væsentlig risiko, der gælder for alle de andre repræsenterede klasser. Et dokument med central investorinformation baseret på den repræsentative klasse kan udleveres til investorer i de andre klasser.
   4.   Forskellige klasser kan ikke samles i en sammensat repræsentativ klasse, jf. stk. 3.
   5.   Administrationsselskabet opbevarer oplysninger om de andre klasser, den repræsentative klasse i stk. 3 omfatter, og om begrundelsen for dette valg.
   Artikel 27
   Afsnittet om praktiske oplysninger
   Afsnittet »Praktiske oplysninger« i dokumentet med central investorinformation suppleres, hvis det er relevant, med en angivelse af den klasse, der er valgt til at være repræsentativ, idet der gøres brug af det udtryk, der er anvendt til at betegne den i investeringsinstituttets prospekt.
   I afsnittet angives det også, hvor investorer kan indhente oplysning om investeringsinstituttets andre klasser, som markedsføres i deres egen medlemsstat.
   AFDELING 3
   Fund of funds
   Artikel 28
   Afsnittet om mål og investeringspolitik
   Hvis et investeringsinstitut investerer en betydelig del af sine aktiver i andre investeringsinstitutter eller andre institutter for kollektiv investering, jf. artikel 50, stk. 1, litra e), i direktiv 2009/65/EF, skal beskrivelsen af det pågældende investeringsinstituts mål og investeringspolitik i dokumentet med central investorinformation indeholde en kort beskrivelse af, hvordan de andre institutter for kollektiv investering udvælges løbende.
   Artikel 29
   Risk/reward-profil
   Ved beskrivelsen med ord af risikofaktorer, jf. artikel 8, stk. 1, litra b), tages der højde for de risici, der er forbundet med de enkelte underliggende institutter for kollektiv investering, i det omfang de kan forventes at være væsentlige for investeringsinstituttet som helhed.
   Artikel 30
   Afsnittet om gebyrer
   Ved beskrivelsen af gebyrer tages der højde for eventuelle gebyrer, som investeringsinstituttet selv pådrager sig som investor i de underliggende institutter for kollektiv investering. Navnlig skal eventuelle indtrædelses- og udtrædelsesgebyrer samt løbende gebyrer, som de underliggende institutter for kollektiv investering opkræver, afspejles i investeringsinstituttets beregning af egne løbende gebyrer.
   AFDELING 4
   Feeder-institutter
   Artikel 31
   Afsnittet om mål og investeringspolitik
   1.   I dokumentet med central investorinformation for et feeder-institut, jf. artikel 58 i direktiv 2009/65/EF, skal beskrivelsen af mål og investeringspolitik indeholde information om, hvor stor en del af feeder-instituttets aktiver, der er investeret i master-instituttet.
   2.   Der skal også gives en beskrivelse af master-instituttets mål og investeringspolitik, eventuelt suppleret med enten:
   
               i)
            
            
               en oplysning om, at feeder-instituttets investeringsafkast vil blive meget lig master-instituttets, eller
            
         
               ii)
            
            
               en beskrivelse af, hvordan og hvorfor der kan være forskel på feeder- og master-instituttets afkast.
            
         Artikel 32
   Afsnittet om risk/reward-profil
   1.   Hvis feeder-instituttets risk/reward-profil på nogen måde adskiller sig væsentligt fra master-instituttets, beskrives det sammen med årsagen hertil i afsnittet »Risk/reward-profil« i dokumentet med central investorinformation.
   2.   Eventuelle likviditetsrisici og forholdet mellem købs- og indløsningsaftaler for master- og feeder-instituttet beskrives nærmere i afsnittet »Risk/reward-profil« i dokumentet med central investorinformation.
   Artikel 33
   Afsnittet om gebyrer
   Afsnittet »Gebyrer« i dokumentet med central investorinformation skal både omfatte de omkostninger, der er forbundet med at investere i feeder-instituttet, og eventuelle omkostninger og udgifter, som master-instituttet kan pålægge feeder-instituttet.
   Endvidere skal tallet for feeder-instituttets løbende gebyrer svare til summen af både feeder- og master-instituttets omkostninger.
   Artikel 34
   Afsnittet om praktiske oplysninger
   1.   Afsnittet »Praktiske oplysninger« i dokumentet med central investorinformation for et feeder-institut indeholder specifikke oplysninger om feeder-instituttet.
   2.   De i stk. 1 omhandlede oplysninger omfatter:
   
               a)
            
            
               en erklæring om, at master-instituttets prospekt, dokumentet med central investorinformation samt periodiske rapporter og regnskaber er tilgængelige for feeder-instituttets investorer efter anmodning, med en nærmere angivelse af, hvordan oplysningerne kan rekvireres, og på hvilket eller hvilke sprog de foreligger
            
         
               b)
            
            
               en nærmere beskrivelse af, hvorvidt materialet under litra a) kun foreligger i papirudgave, eller om det foreligger på andre varige medier, og om der skal betales et gebyr for materiale, som ikke udleveres gratis i henhold til artikel 63, stk. 5, i direktiv 2009/65/EF
            
         
               c)
            
            
               en erklæring om, at hvis master-instituttet er etableret i en anden medlemsstat end feeder-instituttet, kan det få skattemæssige konsekvenser for feeder-instituttet.
            
         Artikel 35
   Tidligere resultater
   1.   Præsentationen af tidligere resultater i feeder-instituttets dokument med central investorinformation vedrører specifikt feeder-instituttet og indeholder ikke oplysninger om master-instituttets resultater.
   2.   Stk. 1 finder ikke anvendelse:
   
               a)
            
            
               hvis feeder-instituttet angiver master-instituttets tidligere resultater som et benchmark, eller
            
         
               b)
            
            
               hvis feeder-instituttet blev lanceret som feeder-institut på et senere tidspunkt end master-instituttet, og hvis betingelserne i artikel 19 er opfyldt, og hvis der angives simulerede resultater for årene inden feeder-instituttets oprettelse, som er baseret på master-instituttets tidligere resultater, eller
            
         
               c)
            
            
               hvis der foreligger data om feeder-instituttets tidligere resultater fra før det tidspunkt, hvor det begyndte at fungere som feeder-institut, og dets egne data er angivet i et søjlediagram for de relevante år, hvor den væsentlige ændring er fremhævet i overensstemmelse med artikel 17, stk. 2.
            
         AFDELING 5
   Strukturerede investeringsinstitutter
   Artikel 36
   Resultatscenarier
   1.   Strukturerede investeringsinstitutters dokument med central investorinformation indeholder ikke afsnittet »Tidligere resultater«.
   Med henblik på denne afdeling forstås ved »struktureret investeringsinstitut« investeringsinstitutter, som på visse forud fastsatte datoer udbetaler et algoritmebaseret afkast til investorer, som er knyttet til de resultater eller prisændringer eller andre forhold, der gør sig gældende for finansielle aktiver, indekser eller referenceporteføljer eller investeringsinstitutter med lignende karakteristika.
   2.   Afsnittet »Mål og investeringspolitik« i strukturerede investeringsinstitutters dokument med central investorinformation indeholder en beskrivelse af, hvordan formlen fungerer, og hvordan afkastet beregnes.
   3.   Beskrivelsen i stk. 2 ledsages af en illustration, som viser mindst tre scenarier for investeringsinstituttets potentielle resultater. Passende scenarier udvælges med henblik på at vise, under hvilke omstændigheder formlen kan generere et lavt, mellemstort eller stort afkast, herunder, hvis det er relevant, et negativt afkast for investor.
   4.   Scenarierne i stk. 3 skal sætte investor i stand til fuldt ud at forstå alle virkningerne af den beregningsmekanisme, der er indbygget i formlen.
   De skal præsenteres på en måde, som er redelig, tydelig og ikke-vildledende, og således at de kan forventes at blive forstået af en almindelig detailinvestor. De må navnlig ikke overdrive omfanget af investeringsinstituttets endelige resultater.
   5.   Scenarierne i stk. 3 skal bygge på rimelige og forsigtige antagelser om fremtidige markedsvilkår og prisændringer.
   Hvis formlen indebærer, at investor kan blive udsat for væsentlige tab, f.eks. i forbindelse med en kapitalgaranti, som kun fungerer under særlige omstændigheder, skal tabene dog illustreres på en passende måde, også selv om der kun er ringe sandsynlighed for, at de tilsvarende markedsvilkår opstår.
   6.   Scenarierne i stk. 3 ledsages af en erklæring om, at de er eksempler til illustration af formlen og ikke fremtidsprognoser. Det skal fremgå tydeligt, at scenarierne ikke er lige sandsynlige.
   Artikel 37
   Længde
   Strukturerede investeringsinstitutters dokument med central investorinformation må højst fylde tre A4-sider i trykt udgave.
   KAPITEL V
   VARIGT MEDIUM
   Artikel 38
   Betingelser vedrørende udlevering af et dokument med central investorinformation eller et prospekt på et andet varigt medium end papir eller via et websted
   1.   Hvis dokumentet med central investorinformation eller prospektet med henblik på direktiv 2009/65/EF skal udleveres til investorer på et andet varigt medium end papir, skal følgende betingelser opfyldes:
   
               a)
            
            
               Udleveringen af dokumentet med central investorinformation eller prospektet på et sådant varigt medium skal foregå på en måde, der er passende i forhold til, hvordan forretningerne mellem administrationsselskabet og investor udføres eller skal udføres.
            
         
               b)
            
            
               Den person, som dokumentet med central investorinformation eller prospektet udleveres til, skal specifikt vælge dette andet medium, når den pågældende får valget mellem oplysninger på papir eller på dette andet varige medium.
            
         2.   Hvis dokumentet med central investorinformation eller prospektet skal udleveres via et websted og de pågældende oplysninger ikke er rettet personligt til investor, skal følgende betingelser også opfyldes:
   
               a)
            
            
               Udleveringen af oplysningerne på det pågældende medium skal foregå på en måde, der er passende i forhold til, hvordan forretningerne mellem administrationsselskabet og investor udføres eller skal udføres.
            
         
               b)
            
            
               Investor skal specifik godkende at få oplysningerne udleveret i den pågældende form.
            
         
               c)
            
            
               Investor skal informeres elektronisk om webstedets adresse og den side, hvor der er adgang til oplysningerne.
            
         
               d)
            
            
               Oplysningerne skal ajourføres.
            
         
               e)
            
            
               Kunden skal have uafbrudt adgang til oplysningerne via webstedet, så længe det er rimeligt.
            
         3.   Ved anvendelsen af denne artikel anses udlevering af oplysninger ved hjælp af elektronisk kommunikation for at være foregået på en måde, der er passende i forhold til, hvordan forretningerne mellem administrationsselskabet og investor udføres eller skal udføres, hvis der er dokumentation for, at investor har adgang til internettet med jævne mellemrum. Hvis investor opgiver en e-mail-adresse med henblik på de pågældende forretninger, betragtes det som en sådan dokumentation.
   KAPITEL VI
   AFSLUTTENDE BESTEMMELSER
   Artikel 39
   Ikrafttrædelse
   1.   Denne forordning træder i kraft på tyvendedagen efter offentliggørelsen i Den Europæiske Unions Tidende.
   2.   Denne forordning anvendes fra den 1. juli 2011.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 1. juli 2010.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 302 af 17.11.2009, s. 32.
   
      (2)  Se side 42 i denne EUT.
   
      (3)  EUT L 145 af 30.4.2004, s. 1.
   
      (4)  EUT L 241 af 2.9.2006, s. 26.
   
      (5)  EUT L 25 af 29.1.2009, s. 18.
   
      BILAG I
      KRAV TIL BESKRIVELSEN AF DEN SYNTETISKE INDIKATOR
      1.   Den syntetiske indikator skal placere fonden på en skala fra 1-7 på grundlag af den hidtidige volatilitet.
      2.   Skalaen skal bestå af en række kategorier, som betegnes med hele tal i stigende rækkefølge fra 1-7 fra venstre til højre, svarende til risk/reward-niveauer, fra det laveste til det højeste.
      3.   Det skal fremgå tydeligt af skalaen, at en lavere risiko potentielt indebærer et lavere afkast, og at en højere risiko potentielt indebærer et højere afkast.
      4.   Det angives tydeligt, hvilken kategori investeringsinstituttet tilhører.
      5.   Der må ikke bruges farver til at skelne mellem oplysningerne på skalaen.
   
   
      BILAG II
      PRÆSENTATION AF GEBYRER
      Gebyrerne præsenteres i en tabel, som er udformes på følgende måde:
      
                  Engangsgebyrer før eller efter investering
               
            
                  
                     Indtrædelsesgebyr
                  
                  
                     Udtrædelsesgebyr
                  
               
               
                  [] %
                  [] %
               
            
                  Det beløb udtrykt i procent, der maksimalt kan fratrækkes, [før midlerne investeres] [før investeringsprovenuet udbetales]
               
            
                  Gebyrer afholdt af fonden i løbet af et år
               
            
                  
                     Løbende gebyrer
                  
               
               
                  [] %
               
            
                  Gebyrer afholdt af fonden under visse særlige omstændigheder
               
            
                  
                     Resultatbetinget honorar
                  
               
               
                  [] % pr. år af eventuelt afkast, som fonden opnår ud over honorarernes benchmark, dvs. [indsæt navn på benchmark]
               
            
                  —
               
               
                  Alle gebyrer angives i procent.
               
            
                  —
               
               
                  Eventuelle resultatbetingede honorarer afholdt af fonden i det foregående regnskabsår angives i procent.
               
            
   
      BILAG III
      PRÆSENTATION AF INFORMATION OM TIDLIGERE RESULTATER
      Søjlediagrammet, som viser tidligere resultater, opfylder følgende kriterier:
      
                  1.
               
               
                  Skalaen på søjlediagrammets y-akse er lineær, ikke logaritmisk.
               
            
                  2.
               
               
                  Skalaen tilpasses til søjlernes spændvidde og må ikke presse søjlerne sammen, således at det bliver sværere at konstatere udsving i afkast.
               
            
                  3.
               
               
                  X-aksen starter ved 0 % resultater.
               
            
                  4.
               
               
                  Alle søjlerne forsynes med en angivelse af det opnåede afkast i procent.
               
            
                  5.
               
               
                  Tallene for tidligere resultater afrundes til én decimal.